用前人示諸兒韻
作者：陳著
朝代：宋

paragraphs: 世事紛游塵，薄俗囂鬭鶉。
手足誰魯衛，肝膽多越秦。
獨君先君子，父事吾先人。
我得從之游，義與同胞鈞。
上而下四方，相依爲齒脣。
閒嘗道病殆，飲食藥餌親。
卓卓乎古道，難言但書紳。
今及其子交，知愛邁等倫。
不曰淡無味，如嗜千里蓴。
其子又其孫，秀異良可珍。
架有萬牙籤，膝間又循循。
功名特土苴，學術要深淳。
工夫入細處，力行自忱恂。
推而致廣大，直扶天地垠。
書積非易□，難欺是蒼旻。
不觀冬閉固，發爲青陽春。
因知栽者培，根本前人身。
萬事風絮盡，盛德修唯湮。
契稠無浪語，感舊還酸辛。
吾年七十近，不入時材掄。
眼昏惟內顧，遑知世妝新。
耳聾謝外聞，免飲聒者醇。
溪曲五畝園，安受閉戶貧。
蔬畦野草徑，月夕清風晨。
杖履携諸兒，俯仰時一巡。
殘息尚可延，何幸里有仁。
豈無泰交期，得輿展轉神。
遠業歸後主，我得爲天民。